Diari Oficial de la Generalitat Valenciana


Sumari del DOGV 5684, del 21-01-2008 (2008/567)

Resolució de 17 de desembre de 2007, de la consellera d'Indústria, Comerç i Innovació, sobre iniciació del procediment d'expropiació per taxació conjunta en la partida de l'Estret de Llutxent (València).
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5684

Data del DOGV
:   21-01-2008

Secció del DOGV
:   V. ANUNCIS - C) ALTRES ASSUMPTES

Número del document
:   2008/567


Data del document
:   17-12-2007

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Llutxent
    * expropiació

Resolució de 17 de desembre de 2007, de la consellera d'Indústria, Comerç i Innovació, sobre iniciació del procediment d'expropiació per taxació conjunta en la partida de l'Estret de Llutxent (València). [2008/567]  
Mitjançant Resolució de 20 d'abril de 2007, de la Comissió Territorial d'Urbanisme de València, publicada en el Diari Oficial de la Comunitat Valenciana de 26 de juliol de 2007, per la qual s'aprova definitivament el pla especial de delimitació d'una àrea de reserva de terrenys per a expropiació i constitució de patrimoni públic de sòl, per a la construcció d'un polígon industrial en la partida de l'Estret de Llutxent (València).  
L'article 261.2 de la Llei 16/2005, de 30 de desembre, de la Generalitat, Urbanística Valenciana, establix que la delimitació de reserva de terrenys per a l'ampliació de patrimonis públics de sòl comportarà la declaració d'utilitat pública i la necessitat d'ocupació dels terrenys, a l'efecte d'expropiació.  
Per la seua banda, l'article 432.2 del Reglament d'Ordenació i Gestió Territorial i Urbanística, aprovat mitjançant Decret 67/2006, de 19 de maig, del Consell, establix que les actuacions urbanístiques per mitjà d'expropiació poden desenvolupar-se pel procediment individual regulat en la legislació sobre expropiació forçosa o pel procediment de taxació conjunta regulat en l'esmentat reglament, i en este cas s'ha optat pel procediment de taxació conjunta.  
Elaborat el projecte d'expropiació dels terrenys inclosos en l'àrea reservada, en la partida de l'Estret, al terme municipal de Llutxent (València), este es compon de:  
Tom I:  
- Memòria justificativa, que inclou els criteris de valoració.  
- Plànols.  
- Fitxes individualitzades (fulls d'apreuament).  
- Resum de valoracions (relació de béns i drets a expropiar).  
Tom II: annexos  
- Annex núm. 1: reportatge fotogràfic.  
- Annex núm. 2: dades cadastrals.  
El procediment d'expropiació serà executat per la conselleria d'Indústria, Comerç i Innovació, a través de l'empresa Seguretat i Promoció Industrial Valenciana, SA (SEPIVA), en qualitat de beneficiària de l'expropiació, d'acord amb l'habilitació efectuada per l'article 3 de la Llei 12/1994, de 28 de desembre, de la Generalitat, de Mesures Administratives, resolc:  
Primer  
Iniciar el procediment d'expropiació per taxació conjunta, dels terrenys inclosos en l'àrea de reserva per a la constitució de patrimoni públic de sòl, d'acord amb el projecte d'expropiació al qual es fa referència en els antecedents, en la partida de l'Estret del terme municipal de Llutxent (València).  
Segon  
La tramitació del procediment d'expropiació serà realitzada pel Servei Territorial d'Indústria i Seguretat Industrial de València, d'acord amb les competències atribuïdes pel Decret 90/1984, de 30 de juliol, del Consell, pel qual s'atribuïxen funcions als caps dels serveis territorials d'Indústria i Energia.  
Tercer  
El projecte d'expropiació serà sotmés a exposició pública pel termini d'un mes, al Servei Territorial d'Indústria i Seguretat Industrial de València, situat al carrer de Gregorio Gea, 27, de València, i a l'Ajuntament de Llutxent, on les persones interessades podran examinar la documentació i formular les reclamacions i observacions que consideren pertinents.  
Quart  
La present resolució se sotmetrà a informació pública mitjançant la inserció d'anuncis en el Diari Oficial de la Comunitat Valenciana, en el Butlletí Oficial de la Província i en un periòdic dels de major circulació a la localitat.  
Així mateix, la present resolució serà notificada individualment, juntament amb les taxacions, als titulars de béns o drets afectats que consten en l'expedient, mitjançant trasllat literal del corresponent full d'apreuament i de la proposta de fixació dels criteris de valoració.  
Cinqué  
Es demanarà informe a l'Ajuntament de Llutxent (València) i s'atorgarà, a este efecte, el termini d'un mes.  
València, 17 de desembre de 2007.- La consellera d'Indústria, Comerç i Innovació: Belén Juste Picón.